Bernhard Stirnemann
Dr Bernhard Stirnemann (* 12. Sebdämber 1936 z Bärn; † 23. Merz 2011 am gliichen Ort) isch e Schwiizer Liedermacher u Bolitiker (SP) gsii.

Biografii 
Dr Stirnemann hed nach ere abbrochene Schriinerleer ds Leererseminar absolviert un hed bis 1998 as Lehrer gschaffed. I de 1950er-Jaar hed er, unabhängig vom Mani Matter, sini erschde Chansons gschribe, inschbiriert vo de französische Chansonniers. 1961 hed er ds Chällertheater Die Rampe ir Bärner Chramgass gründet, woner bis zu sire Schliessig 1982 o säuber gleited hed. Dört isch er 1966 zerschd mau gmeinsam mit de Bärner Troubadours ufdrätte; sitdäm isch er bi dene derbii blibe. Drnäbe hed er ds Theater am Chefigdurm gleited u isch o no Schouschbiler u Regisseur gsii.

Är isch vili Jaar o kulturbolitisch aktiv gsi, zersch im Bärner Schdatrat (Barlamänt), schbäter im Grosse Rat vom Kanton Bärn.

1992 hed er mid Fründe e Gnosseschafd gründet, wo sitdäm z Bärn s Musigbistrot, es Kultur-Bistro nach Pariser Vorbild, bedriibt. S isch am 20. Dodesdag vom Mani Matter ufgmacht worde.

Am 23. Merz 2011 isch er i sim 75. Läbesjaar as dritte vo de Bärner Troubadours gschdorbe, nach em Fritz Widmer u nem Markus Traber, innerhaub vomene Jaar.

Wärch

Liederbuech 
 Mit dr Rosmarie Walter-Fahrer, em Ruedi Krebs, em Mani Matter, em Hugo Ramseyer u em Fritz Widmer: Ballade, Lumpeliedli, Chansons à la bernoise. Benteli, Bärn 1965.

Uufnahme mit de Bärner Troubadours 
 Berner Troubadours – Live, LP mit Chansons vo allne sächs Troubadours, Zytglogge, Gümlige 1971 (CD: zyt 4016)
 Alti Hüet, LP mid Live-Aufnahme vo irem „Nostalgieprogramm“ vom 18. Sebdämber 1978 z Bärn, Zytglogge (zyt 39), Gümlige 1978
 Das Konzert, 2 LPs (bzw. CDs) mid Live-Uufnahme vo irem Jubiläumsprogramm vom 27. Novämber 1985 im Schdatteater Bärn, Zytglogge, Gümlige 1986 (CD: zyt 4052)
 Das neue Programm, CD mit Live-Uufnahme (Krebs, Stirnemann & Traber) vom 16. Mai 1991 ir Mahogany-Hall z Bärn, Zytglogge (zyt 4067), Gümlige 1991
 30 Jahre – Altes, Älteres, Neueres und Neues, 2CDs mit Live-Uufnahme vom 19. Novämber 1995 us em Schdatteater Bärn, Zytglogge (zyt 4076), Gümlige 1996
 Gäng wie gäng – Programm 2000, 2 CDs, live aus der Capella z Bärn (La Cappella LIVE DCD), Bärn 2000
 40 Jahre Berner Troubadours, CD mit Liveuufnahme us em Schdatteater Bärn vom 13. Februar u vom 20. Merz 2005, Zytglogge (zyt 4095), Gümlige 2005

Literatuur

Weblink 
 Portrait uf dr Website vo de Bärner Troubadours
 Churz-Portrait vom Bärner Schriftstellerverein
 Ds Troubadours-Musigbistrot

Aamerkige 

Bärner
Alemannische Musiker
Schwizer Musiker
Liedermacher
Bärner Kantonalpolitiker
SP-Mitgliid
Bärndütsch
Maa